เปิดทางบจ.เพิ่มทุนคล่องปรี๊ด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ตลาดหลักทรัพย์เปิดรับฟังความคิดเห็นแก้เกณฑ์ บจ. เพิ่มทุน ครั้งเดียวยาว ไม่ต้องขอมติผู้ถือหุ้นทุกครั้ง เอื้อระดมทุนง่ายขึ้น ทันสถานการณ์
นายสมภพ กีระสุนทรพงษ์ กรรมการผู้จัดการ บริษัทหลักทรัพย์ ฟินันเซีย ไซรัส (FSS) ในฐานะกรรมการของชมรมวาณิชธนกิจ เปิดเผยว่า ทางตลาดหลักทรัพย์ได้มีการเปิดรับฟังความคิดเห็น (เฮียริง) จากผู้ที่มีส่วนร่วม อาทิ ตัวแทนจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) บริษัทจดทะเบียน (บจ.) สมาคมส่งเสริมผู้ลงทุนไทย และชมรมวาณิชธนกิจ ไปจนถึงวันที่ 28 ม.ค. เรื่องการปรับปรุงข้อกำหนดที่เกี่ยวกับการเพิ่มทุนขอเป็นการทั่วไป (General Mandate) ซึ่งเป็นการเพิ่มทุนโดยขอมติจากที่ประชุมผู้ถือหุ้นไว้ล่วงหน้า โดยมอบอำนาจให้คณะกรรมการบริษัทพิจารณาการออกและจัดสรรหุ้นเพิ่มทุนได้ตามกรอบที่กำหนดไว้
ปัจจุบันนี้การเพิ่มทุนของบริษัทจดทะเบียน (บจ.) จะต้องมีการเรียกประชุมทุกครั้ง ซึ่งแนวทางแบบใหม่จะช่วยลดขั้นตอนและเวลาการทำงานลง ทำให้ บจ.สามารถระดมทุนได้ง่าย และทันต่อการเปลี่ยนแปลงของสภาพตลาด
ทั้งนี้ ข้อมูลสถิติของ บจ.กลุ่มตัวอย่าง พบว่า ในช่วงปี 2550–ก.ย. 2553 บจ.ขออนุมัติเพิ่มทุน โดยจัดการประชุมวิสามัญผู้ถือหุ้น สัดส่วนถึง 73% ขณะที่การประชุมสามัญผู้ถือหุ้นประจำปีมีสัดส่วน 27% ซึ่งได้สร้างภาระค่าใช้จ่ายให้กับ บจ. ดังนั้นตลาดหลักทรัพย์จึงมีแนวคิดที่จะเพิ่มทางเลือกในการเพิ่มทุน เพื่อเพิ่มความคล่องตัว และบริหารโครงสร้างเงินทุนได้อย่างมีประสิทธิภาพ ทันต่อสถานการณ์และความต้องการใช้เงิน โดยผู้ถือหุ้นและผู้ลงทุนยังคงได้รับข้อมูลเพียงพอต่อการตัดสินใจได้อย่างเหมาะสม
สำหรับรายละเอียดในการรับฟังความคิดเห็นนั้น มีการเสนอกรอบการเพิ่มทุนแบบ General Mandate เพื่อให้เทียบเคียงได้กับแนวทางของตลาดหลักทรัพย์ในต่างประเทศและสอดคล้องกับลักษณะการเพิ่มทุนในอดีตของ บจ. ดังนั้นหากเพิ่มทุนเพื่อเสนอขายหุ้นสามัญและหุ้นบุริมสิทธิแก่ผู้ถือหุ้นเดิม (RO) จะขอเพิ่มทุนได้ไม่เกิน 20% ของทุนเรียกชำระแล้ว ณ วันที่คณะกรรมการมีมติเสนอวาระเพิ่มทุนแบบ General Mandate ต่อที่ประชุมผู้ถือหุ้น หากเสนอขายหุ้นสามัญและหุ้นบุริมสิทธิแก่บุคคลเฉพาะเจาะจง (PP) จะขอมติเพิ่มทุนไม่เกิน 5% และหากเสนอขายหุ้นสามัญและหุ้นบุริมสิทธิแก่ประชาชนทั่วไป (PO) จะขอเพิ่มทุนไม่เกิน 5% 
ด้านอายุของการขอมติเพิ่มทุนนั้นมี 2 แนวทางให้ บจ.พิจารณา คือ มีอายุ 12 เดือน นับตั้งแต่วันประชุมผู้ถือหุ้นมีมติ หรือมีอายุถึงวันที่บริษัทจัดการประชุมสามัญผู้ถือหุ้นประจำปี